Rynar
Rynar (němsce Ringenhain)[1] je wjes w sakskej Hornjej Łužicy. 20 chěžow ze stołom charakterizuje wobraz sydlišća. W Rynarju steji najmjeńša chěža ze stołom Hornjeje Łužicy. Wjes słuša dźensa ke gmejnje Wołbramecy.
Geografija[wobdźěłać]
Wjes leži při B 98 mjez Wołbramecami a Wjazońcu a wupřestrěwa so po woběmaj bokomaj rěčki Wjazońcy, kotraž so pod Sokolnikom wužórli, přez Rynar a gmejnu Wjazońca a město Biskopicy běži a so blisko města Heidenau do Łobja wuliwa. Rěka Wjazońca, nad kotrejž Rynar leži, tworješe něhdy mjezu mjez Mišnjanskim a Łužiskim bokom wsy. Hakle krótko po Prěnjej swětowej wójnje je so tute rozdźělenje wotstroniło.
Mało kilometrow na juhu wot Rynarja, za Wołbramecami, je mjeza z Čěskej, hdźež je přechod za pućowarjow do wsy Severní, kotraž je najsewjerniše sydlišćo Čěskeje. W bliskosći hosćenca Waldhaus při dróze wot Wołbramec do Neustadta in Sachsen je na čěskej stronje měznik 2/40, kotryž najsewjerniši dypk Čěskeje woznamjenja.
We wokolinje Rynarja je wjele wulětnych cilow, na př. Sokolnik w Hohwaldźe, Weifaer Höhe pola Motydła, Wulki Pichow pola Tućic, wuhladnišćo Sydom lipow pola Wołbramec a druhe. Je tež 7,8 km dołha kołowa pućowanska šćežka z rjanymi rozhladami. Wokolina Rynarja je z pućowanskimi šćežkami derje spřistupnjena.
Stawizny[wobdźěłać]
Prěnje historiske naspomnjenje jako Rynginhan pochadźa z lěta 1359[2].
Wopon[wobdźěłać]
Rynarski wopon pokazuje honač. Po starej powěsći bě honač jenički žiwoch, kotryž bě po žałostnym morje w srjedźowěki we wsy hišće žiwy.
Kulturne a sportowe zarjadnišća[wobdźěłać]
We wsy je sportnišćo z hosćencom a wjesne gmejnowe srjedźišćo, kotrež z bywšeje zakładneje šule nasta. Zakładna šula bě so w lěće 2000 začiniła a 25. oktobra 2003 je so nowe wjesne gmejnowe srjedźišćo Stara šula zahajiło a je wot toho za powšitkowne wužiwanje wotewrjene. Tam so swójbne swjedźenje, schadźowanja, kubłanja, přednoški a. dr. wotměwaja, je tam knihownja a młodźinski klub. Wotměwaja so tu tež nyšpory ewangelskeje wosady Wjazońca.
Žórła[wobdźěłać]
- ↑ Walter Wenzel: Oberlausitzer Ortsnamenbuch. LND, Budyšin 2008, str. 148.
- ↑ Rynar w Digitalnym stawizniskim zapisu městnow Sakskeje (něm.)
pol_Latn szl_Latn szl_Latn slv_Latn szl_Latn szl_Latn szl_Latn ces_Latn mos_Latn szl_Latn bos_Latn szl_Latn szl_Latn ltz_Latn szl_Latn